**ELŐTERJESZTÉS**



**BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETE**

**2023. augusztus 10-i nyilvános rendkívüli ülésére**

**TÁRGY:**

**Együttműködési megállapodás megkötése a MÁV Zrt-vel**

**ELŐADÓ:**

**Druskoczi Tünde**

**polgármester**

**Tisztelt Képviselő-testület!**

Balatonberényben a Vasútállomás épülete és annak környezete elhanyagolt, rendezetlen képet mutat. Különösen az idegenforgalmi időszakban előnytelen számunkra ez a helyzet, a településképet rontja és az egész falura rossz fényt vet.

Kezdeményeztem a MÁV Zrt. Ingatlankezelési és Zöldterület karbantartási Osztályánál az üresen álló épület külső homlokzatának rendbe tételét, valamint a füves zöldterületek gyakoribb kaszálását, virágosítását.

A közös bejárás alkalmával felmerült a MÁV részéről egy – közfeladatok teljesítésére, közszolgáltatások nyújtására és közös közérdekű célok megvalósítására irányuló - együttműködés kialakítására vonatkozó ajánlat, mert a helyzet rendezése mindkét fél közös érdeke.

Az önkormányzat részéről erre jogszabályi lehetőséget ad a Magyarország helyi önkormányzatairól szóló 2011. évi CLXXXIX. tv. 13. § (1) bekezdés 1. és 5. pontja:

„**13. §**(1) A helyi közügyek, valamint a helyben biztosítható közfeladatok körében ellátandó helyi önkormányzati feladatok különösen:

1. településfejlesztés, településrendezés;

….

5. környezet-egészségügy (köztisztaság, települési környezet tisztaságának biztosítása, rovar- és rágcsálóirtás);

A MÁV részéről elhangzott, hogy saját humánerőforrás-kapacitás hiánya miatt örömmel vennék, ha önkormányzatunk bevállalná a balatonberényi állomás és környékének, valamint az azzal határos közterületeknek – pontos helyszín- és alaprajz szerinti – kaszálását és az állomás területén virágtartók elhelyezését, egy- és kétnyári virágok ültetését, gondozását. A biztonsági előírások szerint a kaszálás során a vágánytengelyt 3 méternél jobban megközelíteni nem lehet. A megállapodás-tervezet kitér arra is, hogy a vállalt feladatok ellátásához az önkormányzat a Ptk. szerinti közreműködő igénybevételére jogosult. A MÁV Zrt. biztosítja a vasúti területre való belépéshez szükséges névre szóló, át nem ruházható engedélyt.

A kaszálást a MÁV 15 Ft/m2/alkalom díjazással (8 alkalom egy évben), a virágosítást 1.500 Ft/m2/év összeggel finanszírozná, a SAP rendszerből kiállított elektronikus számla ellenében.

Ezek a díjak a KSH által hivatalosan közzétett fogyasztói árindex mértékével évente egyszer módosításra kerülnek.

A szerződés-tervezet szerint a munka elszámolása esetenként történik, az elszámolási időszak egy naptári negyedév.

A MÁV által készített megállapodás-tervezet teljes szövege az előterjesztés mellékletében található, amely további egyeztetést igényel.

A nyári váróhelyiség és a Felvételi épület karbantartására közös felmérést követően vakolóanyagot és 2 réteg festéket biztosítanának.

A vízelvezető árok karbantartására külön egyeztetés és megállapodás szükséges, ezt a jelen megállapodás-tervezet nem érinti.

1. **Határozati javaslat:**

Balatonberény Község Önkormányzat Képviselő-testülete a MÁV Zrt.-vel kötendő együttműködési megállapodást megismerte, megtárgyalta és a szerződés megkötését **nem támogatja**.

1. **Határozati javaslat:**

Balatonberény Község Önkormányzat Képviselő-testülete a MÁV Zrt.-vel kötendő együttműködési megállapodást megismerte, megtárgyalta és a szerződés megkötését **támogatja**. Felhatalmazza a polgármestert az „Együttműködési megállapodás” megkötésének előkészítésére, a további egyeztetések lefolytatására és ezt követően a megállapodás aláírására.

Határidő: 8 nap

Felelős: Druskoczi Tünde polgármester